મારા જન્મથી લગભગ બાવીસ વર્ષ સુધી હું સાઉથ મુંબઈમાં વરલીમાં પોદાર હૉસ્પિટલની સામે આવેલી નવકેતન સોસાયટીમાં રહ્યો છું. મારો જન્મ ત્યાં થયો. સ્કૂલિંગ પણ સાઉથ મુંબઈમાં થયું, કૉલેજ પણ આ જ એરિયામાં અને મૅરેજ પણ અહીં જ. મૅરેજ પછી પ્રોફેશનલ પ્લાનિંગ સાથે હું સબર્બમાં શિફ્ટ થયો. પહેલાં અમે જુહુ આવ્યા જ્યાં લગભગ અઢાર વર્ષ રહ્યો અને એ પછી આઠેક વર્ષ પહેલાં અંધેરી ચાર બંગલા એરિયામાં આવ્યો, પણ સાચું એ છે કે આ આખી જર્નીમાં હું ક્યાંય સાઉથ મુંબઈને ભૂલ્યો નથી. જો હું સબર્બમાં સૌથી વધુ કંઈ મિસ કરતો હોઉં તો એ બ્રીચ કૅન્ડી હૉસ્પિટલનો એરિયા. લગભગ ત્રીસ-પાંત્રીસ વર્ષ પહેલાં હૉસ્પિટલ પાસે બૉમ્બે બીઝ નામની એક રેસ્ટોરાં હતી. આજે આ રેસ્ટોરાંની જગ્યાએ અમરસન્સ છે. બૉમ્બે બીઝ રેસ્ટોરાં અમારો અડ્ડો હતી. સ્કૂલથી છૂટીને અમે ભાઈબંધો અહીં ભેગા થઈએ અને પછી મોડે સુધી રોકાઈએ. ઘણી વાર મોડું થઈ જાય એટલે ભાઈબંધો એકબીજાને બસના પૈસા ઉછીના આપે અને પછી ભાગીને બસ પકડવાની. એ દિવસોમાં ભાઈબંધને પૈસા કેવી રીતે પાછા આપીશું એના કરતાં વધુ ટેન્શન એ વાતનું રહેતું કે ઘરે જઈને શું જવાબ આપીશું.